L-UE qed taħdem biex ittejjeb il-protezzjoni tal-fruntieri esterni tagħha bħala parti mill-approċċ komprensiv tagħha dwar il-migrazzjoni. L-ambaxxaturi għall-UE llum ikkonfermaw f'isem il-Kunsill il-qbil informali li ntlaħaq bejn ir-rappreżentanti tal-Parlament Ewropew u l-Presidenza Rumena tal-Kunsill dwar regolament dwar il-Gwardja Ewropea tal-Fruntiera u tal-Kosta. Ir-regoli l-ġodda issa ser ikollhom jiġu adottati formalment mill-Parlament Ewropew u mill-Kunsill. Protezzjoni aktar b'saħħitha tal-fruntiera esterna hija essenzjali għal żona Schengen aktar sikura u għal ġestjoni aktar effiċjenti tal-migrazzjoni. Ir-regoli l-ġodda ser jippermettu lill-Frontex tipprovdi appoġġ aktar malajr u aktar effiċjenti lill-istati membri dwar għadd ta' kompiti, inkluż il-kontrolli fil-fruntiera u r-ritorn ta' dawk il-persuni li ma jkollhomx id-dritt li jibqgħu fl-istat membru. Carmen Daniela Dan, ministru għall-affarijiet interni tar-Rumanija L-Aġenzija Ewropea għall-Gwardja tal-Fruntiera u tal-Kosta (Frontex) qed tiġi msaħħa f'dak li jirrigwarda l-persunal u tagħmir tekniku. Qed tingħata wkoll mandat usa' biex tappoġġa l-attivitajiet tal-istati membri fir-rigward tal-protezzjoni tal-fruntieri, ir-ritorn u l-kooperazzjoni ma' pajjiżi terzi. Ir-regoli l-ġodda proposti ser jinkorporaw is-Sistema Ewropea ta' Sorveljanza tal-Fruntieri (EUROSUR) fil-qafas tal-Frontex, biex jittejjeb il-funzjonament tagħha. Korp permanenti ta' gwardji tal-fruntiera u tal-kosta u esperti fir-ritorn Sabiex tkun żgurata ġestjoni koerenti tal-fruntieri esterni u sabiex ikun hemm rispons għal sitwazzjonijiet ta' kriżi, ser jiġi stabbilit korp permanenti b'10 000 persunal operazzjonali sal-2027. Dan il-korp permanenti ser ikun jinkludi membri tal-persunal operazzjonali tal-Frontex, mill-istati membri ssekondati għal perjodu twil jew stazzjonati għal żmien qasir, u riżerva għal reazzjoni rapida. L-istazzjonamenti tal-korp permanenti ser jibdew iseħħu mill-1 ta' Jannar 2021. Sabiex tkun tista' tadatta għal sitwazzjonijiet u kapaċitajiet futuri, il-Kummissjoni Ewropea ser tippreżenta lill-Kunsill u lill-Parlament Ewropew rieżami tal-għadd u l-kompożizzjoni globali tal-korp permanenti, sal-31 ta' Diċembru 2023. Wara, il-Kummissjoni ser tippreżenta, fejn meħtieġ, proposti sa Marzu 2024 biex jiġu emendati l-għadd, il-kompożizzjoni u l-kontribuzzjonijiet tal-istati membri fil-korp. L-istati membri ser iżommu r-responsabbiltà primarja għall-ġestjoni tal-fruntieri tagħhom filwaqt li l-Frontex u l-persunal tagħha jipprovdu assistenza teknika u operazzjonali soġġett għall-qbil mill-istati membri kkonċernati. Skont ir-regoli l-ġodda proposti, il-persunal tal-korp permanenti stazzjonat fi stat membru ser ikun jista' jeżerċita setgħat eżekuttivi biex iwettaq kontrolli fuq il-fruntiera u kompiti relatati mar-ritorn, dejjem soġġett għall-awtorizzazzjoni tal-istat membru ospitanti, inkluż l-użu ta' forza u armi. Ir-regoli proposti ser jippermettu lill-Frontex tipprovdi appoġġ tekniku u operazzjonali lill-istati membri fl-operazzjonijiet ta' ritorn. L-aġenzija ser tipprovdi appoġġ fuq talba tal-istat membru kkonċernat jew fuq l-inizjattiva tagħha stess u bi qbil mal-istat membru kkonċernat. Dan l-appoġġ ser ikopri l-oqsma kollha tar-ritorn, mill-attivitajiet preparatorji sal-attivitajiet tar-ritorn, ta' wara r-ritorn u ta' wara l-wasla. Huwa jinkludi wkoll ritorn volontarju assistit u assistenza lill-istati membri fl-identifikazzjoni ta' ċittadini ta' pajjiżi terzi u fil-kisba ta' dokumenti tal-ivvjaġġar. Kooperazzjoni ma' pajjiżi terzi Ir-regoli proposti ser jikkontribwixxu biex tissaħħaħ il-kooperazzjoni ma' pajjiżi terzi, billi jagħtu lill-aġenzija kamp ta' azzjoni usa' u ma jillimitawx il-possibbiltajiet tagħha għal kooperazzjoni ma' pajjiżi ġirien. Dan jinkludi l-possibbiltà li jiġu konklużi ftehimiet dwar l-istatus bejn l-UE u pajjiżi terzi (li bir-regoli attwali, huma limitati għall-pajjiżi ġirien), li jippermettu l-istazzjonar mill-Frontex ta' timijiet ta' ġestjoni tal-fruntieri u operazzjonijiet fit-territorji ta' pajjiżi terzi. L-aġenzija ser tkun tista' wkoll tistazzjona esperti bħala uffiċjali ta' kollegament, li ser jagħmlu parti min-netwerks ta' kooperazzjoni lokali jew reġjonali ta' uffiċjali ta' kollegament fil-qasam tal-immigrazzjoni u esperti fil-qasam tas-sigurtà tal-UE u l-istati membri. Ser tingħata prijorità lill-istazzjonar ta' uffiċjali ta' kollegament fil-pajjiżi ta' oriġini u ta' transitu. Kuntest Fit-12 ta' Settembru 2018, il-Kummissjoni pproponiet mandat aġġornat għall-Gwardja Ewropea tal-Fruntiera u tal-Kosta, bl-għan li jitjieb aktar il-kontroll fuq il-fruntieri esterni tal-UE. Proposta għal regolament dwar il-Gwardja Ewropea tal-Fruntiera u tal-Kosta - test ta' kompromess Tisħiħ tal-fruntieri esterni tal-UE (informazzjoni ġenerali)